ועדת החוקה, חוק ומשפט, כנסת 25, פרוטוקול מספר 182, 2023-11-22 00:00

גלעד קריב: צוהריים טובים, אנחנו מעמידים להצבעה את הרביזיה על הצעת חוק הארכת תקופות ודחיית מועדים (הוראת שעה – חרבות ברזל), החלטות מינהליות ופעולות כלפי רשות ציבורית, אומנה לילדים, תקופת כהונה, תאגידים, בתי-דין מינהליים ותכנון ובנייה

גלעד קריב:      מי בעד קבלת הרביזיה?     

גלעד קריב: אושרה

גלעד קריב: אין מתנגדים, אין נמנעים

גלעד קריב:  הרביזיה התקבלה

גלעד קריב:  יועצים משפטיים, תסבירו את התיקונים ונצביע גם עליהם

ניצן רוזנברג: אתמול עלתה בקשה מטעם מרכז השלטון המקומי, להכניס כמה פרטים לתוספת השנייה

ניצן רוזנברג:  אני אזכיר שהתוספת השנייה היא הפריטים שהחלטות מינהליות, מכוח החיקוקים שיימצאו בהם, אלה יהיו דברים שכן יידחו בהם מועדים גם בתקופה הקובעת השנייה, וזה אומר, כרגע לפחות עד ינואר 2024

ניצן רוזנברג:      במהלך העבודה על נוסח הצעת החוק, גילינו שיש שתי תקנות שמקומן לא בתוספת השנייה, מכיוון שמדובר בהחלטות של ועדת ערר שכבר מצויה בתוספת הרביעית

ניצן רוזנברג:  הבקשה של מרכז השלטון המקומי הייתה להכניס לתוספת השנייה את סעיף 4 לחוק הרשויות המקומיות (ערר על קביעת ארנונה כללית), התשל"ו–1976

ניצן רוזנברג:  את הפרט הזה נשאיר, אבל נפנה לסעיף 4(א)

ניצן רוזנברג:      דובר על תקנות 6 ו-9א לתקנות הרשויות המקומיות (ערר על קביעת ארנונה כללית) (סדרי דין בוועדת ערר), התשל"ז–1977, שאותן נוציא מהתוספת השנייה

ניצן רוזנברג:  ההבנה שלנו היא שזו ועדת ערר שכל הטיפול בה נמצא בתוספת הרביעית, וחל עליה הפרק הרלוונטי האחר בחוק

גור בליי: הנקודה השנייה היא רק להבהיר לוועדה, כדי שתאשר את העובדה שבסעיף 16 שעוסק בקבלת החלטות בעניינים חיוניים שאינם סובלים דיחוי – סעיף שהוועדה עסקה בו לא מעט – בחברות ממשלתיות ובתאגידים סטטוטוריים, כשיש הרכב קטוע או הרכב חסר, אז בסעיף קטן (ב) שעוסק בתאגידים סטטוטוריים, הוועדה סיכמה בישיבה האחרונה שלה שההודעות על כל החלטה כזאת – מעבר לכך שהיא תימסר, בסופו של דבר, גם לוועדת החוקה – היא תימסר לשר הממונה ותתפרסם באתר של המשרד שהתאגיד הסטטוטורי נופל במסגרתו

גור בליי:      אז אני רק מחדד את העובדה שהתאגיד הסטטוטורי עצמו לא יפרסם את זה אצלו, כי אנחנו מבינים מהתאגידים הסטטוטוריים שלחלק מהם אין בכלל אתרים או שהם פחות פעילים

גלעד קריב: כמובן, אין מניעה שאם יש לו אתר, הוא יפרסם, אבל החובה הסטטוטורית היא באתר המשרד

גור בליי: וכמובן, יש חובה סטטוטורית נוספת לגבי הדיווח לוועדת החוקה, שאנחנו לא פותחים אותה כרגע, אבל ההבהרה היא שהחובה חלה על המשרד ולא על התאגיד הסטטוטורי

גלעד קריב: וזה לא שינוי נוסח, זו רק הבהרה לפרוטוקול על דעת היושב-ראש

גור בליי: כן

גלעד קריב: האם יצאנו ידי חובת הקראת הנוסח, בהסבר של היועצת המשפטית? אנחנו צריכים להקריא משהו נוסף?     

ניצן רוזנברג: לא

ניצן רוזנברג:  הקראתי את הסעיפים

גלעד קריב: הערות למי מהנוכחים?     

משה סולומון: התנצלות?     

גלעד קריב: תמיד טוב להתנצל, בייחוד ללמד את יושבי הבית הזה את האופציה

גלעד קריב:  הכול בסדר

גלעד קריב:  זה חוק מורכב, והתודות גם לייעוץ המשפטי, גם ליושב-ראש הוועדה ויתר חברי הכנסת, גם לנציגי מרכז השלטון המקומי וגם לנסחות

גלעד קריב:      אז אנחנו מעמידים להצבעה – מי בעד אישור מחדש של הצעת חוק הארכת תקופות ודחיית מועדים (הוראת שעה – חרבות ברזל) (סדרי מינהל, תקופות כהונה ותאגידים), החלטות מינהליות ופעולות כלפי רשות ציבורית, אומנה לילדים, תקופת כהונה, תאגידים, בתי-דין מינהליים ותכנון ובנייה, התשפ"ד–2023 – הצעה ממשלתית 1673

גלעד קריב:  מי בעד אישור ההצעה לאחר תיקון הנוסח? מתנגדים? נמנעים?     

גלעד קריב: אושרה

גלעד קריב: אושר פה אחד

גלעד קריב:  תודה, הישיבה נעולה